РЕГЛАМЕНТ (ЕС) 2020/… НА КОМИСИЯТА

от 9 юни 2020 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за циантранилипрол, циазофамид, ципродинил, фенпироксимат, флудиоксонил, флуксапироксад, имазалил, изофетамид, крезоксим-метил, луфенурон, мандипропамид, пропамокарб, пираклостробин, пириофенон, пирипроксифен и спинеторам във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) На 12 юли 2019 г. Комисията по Кодекс алиментариус прие нови максимално допустими граници на остатъчни вещества по Кодекс алиментариус (CXL) за абамектин, бентазон, бензовиндифлупир, хлорфенатпир, циантранилипрол, циазофамид, ципродинил, дикват, етипрол, фенпикоксамид, фенпироксимат, флудиоксонил, флуопирам, флуксапироксад, имазалил, изофетамид, кресоксим-метил, луфенурон, мандипропамид, норфлуразон, оксамил, оксатиапипролин, профенофос, пропамокарб, пропиконазол, пидифлуметофен, пираклостробин, пириофенон, фирипроксифен, спинеторам и тиоксазафен (2).

(2) Максимално допустимите граници на остатъчни вещества (МДГОВ) за посочените вещества са определени в приложения II и III към Регламент (ЕО) № 396/2005 с изключение на етипрол, норфлуразон, пидифлуметофен и тиоксазафен, за които няма специално определени МДГОВ и веществата не са включени в приложение IV към посочения регламент, поради което за тях се прилага стойността по подразбиране от 0,01 mg/kg, установена в член 18, параграф 1, буква б) от същия регламент.

(3) В съответствие с член 5, параграф 3 от Регламент (ЕО) № 178/2002 на Европейския парламент и на Съвета (3), когато съществуват международни стандарти или предстои тяхното приемане, те се вземат под внимание при разработването или привеждането в съответствие на законодателството в областта на храните, освен когато тези стандарти или съответни части от тях биха били неефективно или неподходящо средство за постигане на легитимните цели на законодателството в областта на храните, или при наличие на научно основание, или когато биха довели до степен на защита, различна от определената като подходяща в Съюза. Освен това, в съответствие с член 13, буква д) от същия регламент Съюзът трябва да способства за постигането на последователност между международните технически стандарти и законодателството в областта на храните, като същевременно гарантира, че не се понижава възприетата от него висока степен на защита.

(4) Съюзът изрази резерви (4) пред Комитета по Кодекса за остатъчните вещества от пестициди относно CXL, предложени за следните комбинации пестицид/продукт: абамектин (храстови от рода Rubus; грозде; зелен лук; тревисти растения), бентазон (всички продукти), хлорфенапир (всички продукти), циазофамид (зелен лук), дикват (всички продукти), етипрол (всички продукти), флудиоксонил (целина; зелен лук; листа от семейство Кръстоцветни; ананаси; нарове), флуопирам (олющен ориз) имазалил (лимони; сладки лимони; портокали; банани; картофи; годна за консумация карантия от бозайници), норфлуразон (всички продукти), оксатиапипролин (всички продукти), пропамокарб (продукти от животински произход), пропиконазол (всички продукти), пидифлуметофен (всички продукти), пираклостробин (марули; семкови плодове; продукти от животински произход; чай) и тиоксазафен (всички продукти).

(5) Поради това CXL за абамектин, бензовиндифлупир, циантранилипрол, циазофамид, ципродинил, фенпикоксамид, фенпироксимат, флудиоксонил, флуопирам, флуксапироксад, имазалил, изофетамид, крезоксим-метил, луфенурон, мандипропамид, оксамил, профенофос, пропамокарб, пираклостробин, пириофенон, пирипроксифен и спинеторам, които не са изброени в съображение 4, следва да бъдат включени в Регламент (ЕО) № 396/2005 като МДГОВ, освен когато се отнасят до продукти, които не са включени в приложение I към посочения регламент, или когато са определени на по-ниска стойност от настоящите МДГОВ. Поради това не се правят изменения на МДГОВ за абамектин, бензовиндифлупир, фенпикоксамид, флуопирам, оксамил и профенофос. Тези CXL са безопасни за потребителите в Съюза (5).

(6) Въз основа на научния доклад на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(7) Поради това Регламент (ЕО) № 396/2005 следва да бъде съответно изменен.

(8) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 9 юни 2020 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-42%252FReport%252FREP19_CACe_Final.pdf.

Съвместна програма на ФАО и СЗО относно стандартите за храните, Комисия по Кодекс алиментариус. Допълнение II, 42-ва сесия. Международен конферентен център, Женева, Швейцария, 8—12 юли 2019 г.

(3) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(4) Коментари от страна на Европейския съюз по циркулярно писмо CL 2018/97-PR на Кодекса:

http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-51%252FCRD%252Fpr51_CRD04x.pdf.

(5) Scientific support for preparing an EU position in the 51st Session of the Codex Committee on Pesticide Residues (CCPR) (Научна подкрепа за подготовката на позицията на ЕС по време на 51-вата сесия на Комитета по Кодекса за остатъчните вещества от пестициди (ККОП). EFSA Journal (Бюлетин на ЕОБХ), 2019 г.; 17(7):5797.